Dragi učenci in spoštovani starši,

v ponedeljek, 1. 6. 2020, se odprejo šolska vrata za učence 4. in 5. razreda, v sredo, 3. 6. 2020, pa še za učence 6., 7. in 8. razreda. Pouk je obvezen za vse učence, omejitve zaradi zdravstveno rizičnih in ogroženih skupin ni več. V šolo prihajajo le **zdravi** učenci, izjave o njihovem zdravstvenem stanju ob vstopu v šolo niso več potrebne. Še vedno pa bomo morali upoštevati določena navodila s strani MIZŠ, ZRSŠ in NIJZ.

**Pouk bo od ponedeljka, 1. 6., potekal po enakem urniku kot pred »korono« z naslednjimi prilagoditvami:**

* **Starši ne vstopate v šolo.** Otroke oddajate in jih čakate pred šolskim vhodom.
* Jutranje varstvo poteka po že veljavnem urniku.
* **Ob odhodu domov** otroci izstopajo **pri glavnem vhodu** (Ljubeljska ulica).
* **Razpored prihodov v šolo za učence, ki niso v jutranjem varstvu:**
* 1. razred ob 8.20 pri stranskem vhodu;
* 2. razred ob 8.25 pri stranskem vhodu;
* 3. razred ob 8.25 na šolskem igrišču (levo košarkarsko igrišče);
* 4. razred ob 8.25 na šolskem igrišču (desno košarkarsko igrišče);
* 5. razred ob 7.35 (predura) pri glavnem vhodu oz. 8.25 na šolskem igrišču (nogometno igrišče ob Gorazdovi ulici);
* 6. razred ob 7.35 (predura) pri glavnem vhodu oz. ob 8.25 na šolskem igrišču (nogometno igrišče);
* 7. razred ob 7.35 (predura) pri glavnem vhodu oz. ob 8.25 na šolskem igrišču (tekališče ob »skoku v daljino«);
* 8. razred ob 7.35 (predura) oz. ob 8.25 pri glavnem vhodu;
* 9. razred ob 7.35 (predura) oz. ob 8.25 pri glavnem vhodu.
* **Tam počakajo na učitelje, ki jih bomo pospremili do razredov.**
* **Ker se šolskih garderobnih omaric ne uporablja, učenci vstopijo v učilnico obuti in oblečeni.** Prav zato naj bodo njihova oblačila in obutev čim udobnejša. Oblačila naj kombinirajo tako, da se bodo lahko ob vročini slekli ali ob ohladitvi toplo oblekli. **Priporočamo**, da imajo učenci s seboj bidon ali plastenko z vodo in kremo za sončenje.
* Za učence je uporaba zaščitnih mask priporočljiva na šolskih hodnikih, v razredu pa niso potrebne. Prav zato priporočamo uporabo športnega šala ali rutke.
* **Pouk bo ves čas potekal v matičnih učilnicah, le učenci 8. in 9. razreda se bodo pri matematiki, slovenščini in angleščini delili v manjše skupine.**
* V ponedeljek oz. sredo učenci prinesejo **s seboj le zvezke, delovne zvezke in peresnice s pisalnim priborom**. Učbenike in ostale potrebščine pustijo doma. V peresnici naj bodo vse potrebščine, ki jih potrebujejo, saj si jih ne bodo mogli izposojati.
* Prijave na prehrano za učence od 4. do 8. razreda veljajo tiste pred epidemijo, **o spremembah ste starši dolžni obvestiti šolo.**
* Doma se z otroki še enkrat pogovorite o pomenu ohranjanja varnostne razdalje, umivanja rok, higiene kašlja in doslednega upoštevanja navodil učiteljev.

Vsi na šoli se bomo po svojih najboljših močeh trudili, da se bodo otroci kljub določenim omejitvam počutili varno in prijetno. Za podporo in razumevanje pa se že vnaprej zahvaljujemo vam, starši. Bodimo si v podporo in ostanimo povezani.

Učitelji in ravnateljica Rebeka Velak